《拟古七十首 其五 郦徵士炎见志》
明代·王世贞

势屈难见功，时危易为迹。大海无圉鳞，高风有矫翼。

靳此万里无，聊余一偃息。清时奇遘隐，材士多失职。

小者州邑掾，大则公府辟。卑颜窃升斗，揽袂承书檄。

寥矣帝者居，永绝渭川迹。吹箫夕拜相，屠狗朝开国。

顾谓贾少年，兴文何太迫。诗书一长物，礼乐终奚益。

圣主正当阳，群工但胁息。富贵垂昌裔，名声施无极。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。